Stor-Elvdal kirke

Stor-Elvdal kirke er en åttekantet kirke fra 1821 i Stor-Elvdal kommune, Innlandet fylke.

Byggverket er i tømmer og har 600 plasser. Det er bygd i perioden 1809-1821 i empirestil og har barokkorgel. Kirken er utformet som en noe langstrakt åttekant med tilbygg for sakristi og våpenhus på kortveggene.Pedersen, Svein Henrik: Kirkebygging i Søndre Trondhjems amts landdistrikter 1780-1851. En undersøkelse av lokal- og sentraladministrative forholds betydning for behandlingen av og holdningene i kirkebyggesaker. Hovedoppgave, 1992. Den er laget av laftet tømmer med bordkledning av panel. Kirkestedet er på Negard mellom Stai og Koppang, Rv3 går like forbi kirkegårdsmuren.

Stor-Elvdal kirke var trolig utgangspunkt for utforming av Tolga kirke tegnet av Rasmus Svendsen Aspås. Hans far Svend Aspås leverte tegninger til Stor-Elvdal kirke i februar 1807 og fikk for det 9 riksdaler i honorar. Aspås var fra før kjent for arbeidet på Røros kirke og Vang kirke (begge i mur).

Altertavlen viser oppstandelsen kopiert etter Tidemann. Orgelet ble bygget av Amund Eriksen i 1859. Kirkeklokke fra 1768 sprakk og ble erstattet i 1988 av klokke fra Olsen Nauen.

Ved kirken er det bauta over eidsvollsmannen Ole Evenstad. Ifølge tradisjonen kom den første kirken på Koppangsøyene, "Elfardals kirkja", i 1130 og denne ble utvidet i 1730. 

 Bygging 
Byggeplanene ble godkjent i kanselliet i København i august 1806. Tomten var opprinnelig festet og ble kjøpt i 1890.

Aspås kom til Stor-Elvdal i juli 1807 og begynte byggearbeidet. Arbeidet stanset opp i 1812 på grunn av den vanskelig situasjonen i landet, og ble gjenopptatt i 1819. På det meste var 18 mann i arbeid. I løpet av 1809 var tømringen med tak og tårn ferdig. I 1819 ble det satt inn glassvinduer, og det ble satt opp spir og detaljer i smijern. Innredningsarbeidet ble i hovedsak utført i løpet av 1820. Klokkene ble hengt opp i 1821. Kirken ble innviet 21. september 1821 under ledelse av prost Andreas Wulfsberg. Dørene gikk opprinnelig innover slik det var vanlig, men etter brannen i Grue kirke i 1822 ble dørene snudd slik at slo utover. 

I 1829 ble bygget malt innvendig som siste trinn i byggearbeidet. Kostnadene ved bygget ble fordelt på bygdens gårdbrukere som betalte i tømmer eller kontante penger. I tillegg til frie materialer og pliktarbeid, kostet bygget 2674 specidaler. Bygget ble utbedret og ombygget i 1890 og biskop Arnoldus Hille innviet kirken på nytt i 1891. 

Galleri

 Referanser 

 Eksterne lenker 

 Stor-Elvdal historielag 


Kategori:Kirker i Stor-Elvdal
Kategori:Kirker i Sør-Østerdal prosti
Kategori:Kulturminner i Stor-Elvdal
Kategori:Oktogonale kirker i Norge
Kategori:Norske kirker fra 1821
Kategori:Svend Aspaas